DEĊIŻJONI TAL-KUMMISSJONI
tal-5 ta' Jannar 2006
li temenda l-Anness B għad-Direttiva tal-Kunsill 88/407/KEE u l-Anness II għad-Deċiżjoni 2004/639/KE dwar il-kondizzjonijiet għall-importazzjoni ta' semen ta' annimali domestiċi ta' l-ispeċi bovina
(innotifikata taħt dokument numru C(2006) 5840)
(Test b'relevanza għaż-ŻEE)
(2006/16/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 88/407/KEE ta' l-14 ta' Ġunju 1988 li tistabbilixxi l-ħtiġijiet tas-saħħa ta' l-annimal applikabbli għall-kummerċ intra-Komunitarju u l-importazzjoni ta' semen ta' annimali domestiċi ta' l-ispeċi bovina (1), u b'mod partikolari l-ewwel subparagrafu ta' l-Artikolu 10(2), l-Artikolu 11(2) u t-tieni paragrafu ta' l-Artikolu 17 tagħha,
Billi:
(1)
Id-Direttiva tal-Kunsill 2003/43/KE (2) li emendat id-Direttiva 88/407/KEE, ġabet il-ħtieġa li jissawru mill-ġdid id-Deċiżjonijiet tal-Kummissjoni relatati mal-kondizzjonijiet ta' saħħet l-annimali għall-importazzjoni fil-Komunità ta' semen ta' annimali domestiċi ta' l-ispeċi bovina.
(2)
Il-Kummissjoni għalhekk adottat id-Deċiżjoni 2004/639/KE tas-6 ta' Settembru 2004 li tistabbilixxi l-kondizzjonijiet ta' importazzjoni ta' semen ta' annimali domestiċi ta' l-ispeċi bovina (3), li ġabret flimkien f'att waħdieni r-regoli ta' l-importazzjoni ta' semen ta' annimali domestiċi ta' l-ispeċi bovina.
(3)
Iżda, inqalgħu problemi fuq l-importazzjoni ta' semen bovin minn pajjiżi terzi minħabba informazzjoni nieqsa jew inkorretta fl-Anness B għad-Direttiva 88/407/KEE u fl-Anness II għad-Deċiżjoni 2004/639/KE, li għandhom għalhekk jiġu emendati kif meħtieġ.
(4)
Biex l-operaturi ekonomiċi jitħallew jadattaw għall-kondizzjonijiet il-ġodda stipulati f'din id-Deċiżjoni, jixraq li jiġi pprovdut perjodu tranżizzjonali fejn, taħt ċerti kondizzjonijiet, semen ta' annimali domestiċi ta' l-ispeċi bovina konformi mal-kondizzjonijiet imniżżla fiċ-ċertifikat veterinarju mudell applikabbli qabel id-data ta' l-applikazzjoni ta' din id-Deċiżjoni jkun jista' jiġi importat fil-Komunità.
(5)
Il-miżuri previsti f'din id-Deċiżjoni huma bi qbil ma' l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
L-Anness B għad-Direttiva 88/407/KEE huwa emendat bi qbil ma' l-Anness I għal din id-Deċiżjoni.
Artikolu 2
L-Anness II għad-Deċiżjoni 2004/639/KE jinbidel bl-Anness II għal din id-Deċiżjoni.
Artikolu 3
Għal perjodu tranżizzjonali li jagħlaq fil-31 ta' Marzu 2006 l-Istati Membri għandhom jawtorizzaw l-importazzjoni ta' semen ta' annimali domestiċi ta' l-ispeċi bovina sakemm dan is-semen
a)
jikkonforma mal-kondizzjonijiet imsemmija fiċ-ċertifikat veterinarju mudell fl-Anness II għad-Deċiżjoni 2004/639/KE li kienet applikabbli qabel id-data ta' applikazzjoni tad-Deċiżjoni preżenti; u
b)
ikun akkumpanjat b'tali ċertifikat mimli kif suppost.
L-Artikolu 4
Din id-Deċiżjoni għandha tapplika mill-1 ta' Jannar 2006.
L-Artikolu 5
Din id-Deċiżjoni hija indirizzata lill-Istati Membri.
Magħmul fi Brussell, il-5 ta' Jannar 2006.